Kõige tavalisemad pühitsused on ilmlikpühitsus, teisil sõnul upasaka (mees) ja upasika (naine), munga- (bhikshu) ja nunna-  (bhikshuni) ning bodhisattvapühitsus. Nende kolme liigi pühitsuse saanud isikud moodustavad vaimse ringi ehk sangha sõna ühiskondlik-vaimses tähenduses. Iga pühitsuse juurde kuulub teatud vaimse positsiooni omandamine ja teatud reeglistiku järgimine. Mees- ja naissoost ilmlik, keda võib pühitseda munk, nunn või bodhisattva, toetub buddhale, dharmale ja sanghale ja võtab järgimiseks kümme juhist: hoidub kahju tegemast elavatele olenditele, võtmast seda, mida ei ole antud, sugulisest väärkäitumisest, valest,  ebasõbralikkusest, asjatust ja laimavast jutust, samuti ka ahnusest, vihast ja vääratest hoiakutest.